L-awtoritajiet tas-sanità flimkien mad-direttorat tal-biedja ikkonfermaw li investigaw diversi każijiet ta’ użu tad-drenaġġ mill-irziezet tal-annimali biex jintużaw bħala fertilizzant fl-għelieqi. Xi każi ġew ikkonfermati u ttieħdu l-passi. Id-direttur tal-Biedja qal lil tvm.com.mt li l-awtoritajiet ser jinfurzaw r-regoli biex din il-prattika illegali ma issirx. Fl-aħħar jiem ġie rrapportat li xi bdiewa qed jużaw id-drenaġġ mill-irziezet biex jiffertilizzaw ir-raba tagħhom. Din il-prattika li hija llegali hija ta’ periklu għas-saħħa u saħansitra l-Ombudsman fetaħ investigazzjoni dwar dawn l-allegazzjonijiet. Id-Direttur tal-Agrikoltura, Justin Zahra ma ċaħadx li dawn il-każi ġieli ġraw. Minn tagħrif li ngħata fil-Parlament mill-Ministru Konrad Mizzi għal domanda parlamentari tad-deputat Censu Galea, intqal li bejn l-2012 u l-2013 saru 10 ilmenti dwar tfigħ ta’ materjal ta’ drenaġġ f’għelieqi fil-limiti tan-Naxxar, Salina, Magħtab, Burmarrad, Birżebbuġa u Wied il-Għajn. Minn dawn, ħames ilmenti ma ġewx ikkonfermati, waqt li fil-ħamsa l-oħra, intqal li l-inkonvenjent tneħħa. F’Għawdex kien hemm disa ilmenti, bl-inkonvenjet jitneħħa f’kull każ. Dawn kienu dwar l-ilmenti li saru dwar għelieqi fix-Xagħra, Xewkija, l-Għarb, Marsalforn, Għajnsielem u Victoria. Id-direttur tal-biedja qal li l-bdiewa ġenwini jimmaniġġjaw il-fertilizzant organiku li huwa kkontrollat bil-ligi. Is-Sur Zahra qal li m’hemmx periklu li prodotti tal-bdiewa huma kkontaminati. Qal li bħal kull pajjiż ieħor fl-Ewropa, isiru eżamijiet xjentifici fuq il-prodotti fis-suq biex jassiguraw li dawn huma tajba għal konsum.